3जी ऑपरेटरों को वीडियो कॉलिंग सेवा की अनुमति मिली  
टाटा और रिलायंस पहले ही विभिन्न सर्कलों में 3जी सेवाएं शुरू कर चुकी हैं। भारती और वोडाफोन जैसी कंपनियां जल्द ही 3जी सेवा शुरू करने जा रही हैं।
सरकार ने 3जी सेवाओं के तहत कुछ शर्तों के साथ आखिर वीडियो कॉलिंग सेवाओं अनुमति दे दी है। सरकार ने कहा है कि यदि ऑपरेटर यह आश्वासन दें कि वे इस साल 31 जुलाई तक इन सेवाओं की निगरानी के लिए प्रणाली उपलब्ध कराएंगे, तो वे वीडियो कॉलिंग सेवा शुरू कर सकते हैं।  टाटा और रिलायंस कम्युनिकेशंस पहले ही विभिन्न सर्कलों में 3जी सेवाएं शुरू कर चुकी हैं। भारती और वोडाफोन जैसी कंपनियां जल्द ही 3जी सेवा शुरू करने जा रही हैं। सरकार ने तीसरी पीढ़ी की मोबाइल सेवाएं दे रही कंपनियों से वीडियो कॉलिंग सेवाएं रोकने को कहा था। सुरक्षा एजेंसियों ने इस बात पर चिंता जताई थी कि वीडियो कॉलिंग सेवा को तत्काल पकड़ने की प्रणाली ऑपरेटरों के पास नहीं है।  इस मसले को सुलझाने के लिए ऑपरेटरों की दूरसंचार और गृह मंत्रालय के अधिकारियों के साथ गई बार बैठकों का दौर चला था। ऑपरेटरों ने कई विकल्प सुझाए थे। उन्होंने कहा था कि इस तरह की कॉल्स की निगरानी के लिए उचित तंत्र पर काम चल रहा है। दूरसंचार मंत्रालय :डॉट: ने बयान में कहा है कि विभिन्न विकल्पों पर विचार के बाद यह फैसला किया गया है कि ऑपरेटरों को वीडियो कॉलिंग सेवाओं की अनुमति दी जाए, पर इसके लिए उन्हें यह हलफनामा देना होगा कि वे इन सेवाओं की निगरानी का तंत्र 31 जुलाई, 2011 तक मुहैया करा देंगे। डॉट और गृह मंत्रालय राष्ट्रीय सुरक्षा हित में 3जी सेवाओं की निगरानी के लिए नियम और दिशानिर्देशों पर मिलकर काम कर रहे हैं। इससे पहले डॉट ने कुछ दूरसंचार ऑपरेटरों को नोटिस भेजकर वीडियो कॉलिंग सहित 3जी सेवाएं रोकने को कहा था। ऑपरेटरों से कहा गया था कि वे जब तक सुरक्षा संबंधी दिशानिर्देशों को पूरा नहीं कर देते हैं, तब तक सेवाएं शुरू न करें।